
U92007-001914/11.04.2007
REFERAT

privind aprobarea Planului Urbanistic de Detaliu „Complex Hotelier Continental” 
str. Circumvalaţiunii, nr. 4, Timişoara

Către Comisiile Consiliului Local al Municipiului Timişoara

Având în vedere prevederile Planului Urbanistic General al Municipiului Timişoara şi strategia de dezvoltare şi renovare urbană promovată de către Consiliul Local al Municipiului Timişoara;

Având în vedere documentaţia înregistrată cu nr. U92007-001914/03.21.2006, prin care se solicită avizarea din punct de vedere urbanistic a Planului Urbanistic de Detaliu „Complex Hotelier Continental” str. Circumvalaţiunii, nr. 4, Timişoara
Având în vedere cerinţele Certificatului de Urbanism nr. 5034 din 23.08.2006;
Propunem Comisiilor din cadrul Consiliului Local al Municipiului Timişoara analizarea şi avizarea din punct de vedere urbanistic a documentaţiei Planului Urbanistic de Detaliu „Complex Hotelier Continental” str. Circumvalaţiunii, nr. 4, Timişoara.

Documentaţia este iniţiată de proprietarul terenului S.C. CONTINENTAL HOTEL S.A. şi elaborată de S.C. Bucureşti Internaţional Proiect S.R.L., proiect nr. 279/2006.
Terenul propus pentru construire este situat într-o zonă centrală a municipiului Timişoara, în intravilan, fiind încadrat în UTR 13 – subzonă de instituţii publice şi servicii de interes general propuse prin reconversia funcţională a zonelor industriale existente. Se înregistrează un proces continuu, de modificare a ţesutului original industrial şi introducerea unui ţesut cu funcţiuni comerciale şi de servicii, din care face parte şi propunerea din PUD.
Zona studiată care face obiectul acestei documentaţii, nu se află în zonă protejată sau de protecţie a monumentelor istorice, respectiv zone de interes deosebit pentru care este necesar avizul Consiliului Judeţean Timiş.

Terenul aflat în proprietatea S.C. CONTINENTAL HOTELS S.A. este identificat prin C.F. nr. 140605 Timişoara, nr. cadastral 1243/1/9/1/1/1/2; 1243/2/2/1/1/3/1, teren cu construcţii în strada Circumvalaţiunii nr. 4, în suprafaţă de 4225 mp. În conformitate cu extrasul de CF apare „teren cu construcţii”. În fapt, construcţiile se referă la platforme de beton ce vor fi demolate în baza unei autorizaţii de demolare.
De asemenea, se înregistrează un proces continuu, din care face parte şi propunerea din documentaţie, de modificare a ţesutului original industrial care este un ţesut vulnerabil în 2007 pentru zona centrală a oraşului şi introducerea unui ţesut cu funcţiuni comerciale şi de servicii.
Documentaţia are drept obiectiv realizarea Complexului Hotelier Continental Timişoara şi propune mobilarea urbană a terenului cu un complex hotelier cu 326 camere ce cuprinde un corp de cazare HOTEL IBIS – 186 camere şi un corp de cazare HOTEL CONTINENTAL – 140 camere, cu funcţiunile aferente, sală de conferinţe, recepţie, restaurante, baruri şi anexele necesare. Pe teren beneficiarului se propune amplasarea unui ansamblu de hoteluri, restaurante, săli de conferinţe şi parcajele aferente, format dintr-un corp de clădire pentru Hotelul CONTINENTAL cu regim maxim de înălţime propus de 3S+P+M+11E+T şi un corp de clădire pentru Hotelul IBIS cu regim maxim de înălţime de 3S+P+M+9E cu dotarea obligatorie a cladirilor cu lifturi. 
Accesul auto şi pietonal se propune a se realiza direct din str. Circumvalaţiunii prin două accese, unul de pe o stradă nou creată şi unul direct lângă ieşirea din staţia de benzină existentă în zonă, în conformitate cu planul avizat de către Comisia de Circulaţie a Primăriei Municipiului Timişoara cu avizul nr 17.350 din 01.09.06. Prin prevederile viitoare cuprinse în acest studiu de circulaţie s-a prezăzut crearea unei străzi publice lată de 12m, ce va deservi noile construcţii din zonă pentru care există la documentaţie o Declaraţie de Consimţământ /05.04.2007 pentru suprafaţa de teren afectată de drum. Realizarea subsolului nu va afecta porţiunea de teren ce urmează a deveni domeniu public al municipiului Timişoara.
Indicii de construibilitate propuşi sunt:

POT max = 55%

CUT max = 4
Regim maxim de înălţime 3S+P+M+11E+T
Amplasarea clădirilor pe parcelă se va face cu respectarea limitelor faţă de limitele parcelei, în conformitate cu Regulamentul General de Urbanism aferent PUG-ului şi cu Regulamentul Local de Urbanism.
Locurile de parcare necesare funcţiunii propuse se vor asigura exclusiv pe parcela deţinută de beneficiari, conform Anexei 2 din R.L.U. aferent P.U.G., aprobat prin HCL nr. 157/28.05.2002.
Autorizaţia de construire se va elibera numai după ce drumurile vor fi domeniu public.
Pentru faza de Plan Urbanistic de Detaliu, conform legisalţiei, nu este necesar Avizul MTCT cerut prin Certificatul de Urbanism nr. 5034 din 23.08.2006. Acesta va fi necesar pentru obţinerea Autorizaţiei de Construire.

Se vor respecta toate condiţiile impuse prin avizele eliberate de deţinătorii de reţele şi utilităţi publice.

Documentaţia de urbanism este însoţită de avizele şi acordurile conform Ghidului privind metodologia de elaborare şi conţinutul cadru al P.U.D. aprobat prin Ordinul nr. 37/N/2000 al M.L.P.A.T. ( M.T.C.T.)
Planul Urbanistic de Detaliu „Complex Hotelier Continental” str. Circumvalaţiunii nr. 4 Timişoara, se va integra în Planul Urbanistic General al Municipiului Timişoara şi va avea o valabilitate de 10 ani. 

